Sel aastal on Viljandi Folgi teemaks naise hääl ning lauljatar Mari Kalkun tõdes, et tema jaoks on hääl väga tähtis loominguvahend.
"Minu jaoks see hääl on põhiline väljendusvahend. Hääl on see, mille me saame sündides kaasa ja iga inimese me tunneme selle järgi ära, et ta teeb häält. See on meile kaasa antud ja see on midagi väga isiklikku, igalühel on oma hääl," selgitas Kalkun eilse avakontserdi ETV otseülekandes.
Kalkun rõhutas, et tema jaoks on hääl väga-väga tähtis loominguvahend ja see on alati kaasas. "See on väga hea asi selle juures," kiitis Kalkun.
Folgil astus Kalkun üles ansambliga Upa-upa ubinakõnõ, mis sai alguse siis, kui Võro instituut tegi Kalkunile ettepaneku anda välja täispikk võrokeelsete lastelaulude plaat. "Ma usun küll, et meie muusikaline lähenemine on võrukeelsele uusloomingule ehk midagi juurde andnud," arvas ta.
Toimetaja: Rutt Ernits